**WELLNESS HOTEL CHOPOK \*\*\*\***

**Zmluvné podmienky ubytovania – Ubytovací poriadok**

**PREAMBULA:**

Ubytovanie hostí sa riadi slovenským právnym poriadkom, na základe slovenského práva a týmito Zmluvnými podmienkami ubytovania - Ubytovací poriadok (ďalej len „**Ubytovací poriadok**“). Ubytovaním hosť prijíma Ubytovací poriadok ako zmluvnú podmienku ubytovania a je povinný dodržovať jeho ustanovenia. Hosť je povinný sa s týmto Ubytovacím poriadkom riadne oboznámiť, na jeho neznalosť sa nebude brať zreteľ. Ubytovací poriadok je okrem iného zverejnený na recepcii Hotela: Wellness Hotel Chopok \*\*\*\* (ďalej len „**Hotel**“) v slovenskom, anglickom a poľskom jazyku.

**I. Podmienky a spôsob ubytovania**

1. Hotel je oprávnený ubytovať len hosťa. ktorý sa riadne prihlási na recepcii Hotela. Za týmto účelom predloží k nahliadnutiu zamestnancovi Hotela na recepcii ihneď po príchode svoj občiansky preukaz, cestovný pas alebo iný platný doklad totožnosti v zmysle zákona č. 253/1998 Z. z. o hlásení pobytu občanov SR a registri obyvateľov SR v platnom znení a v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov.

2. Každý hosť, ktorý nie je štátnym občanom SR (cudzinec) je povinný v zmysle zákona č. 404/2011 Z. z. o pobyte cudzincov a o zmene a doplnení niektorých zákonov vyplniť a odovzdať na recepciu úradné tlačivo o hlásení pobytu, predložené hosťovi pri príchode zamestnancom Hotela, pričom všetky požadované údaje je povinný uviesť pravdivo a úplne.

3. Na základe objednaného ubytovania sa v deň príchodu môže hosť ubytovať v čase od 14.00 h do 24.00 h. Do tejto doby Hotel pre hosťa izbu rezervuje, pokiaľ v objednávke nebola iná požiadavka a Hotel ju potvrdil.

4. Hosť, ktorý sa ubytuje pred 06.00 h, resp. trvá na ubytovaní pred 10.00 h je povinný zaplatiť plnú cenu aj za predchádzajúcu noc, ak sa vopred individuálne nedohodol Hotel s hosťom inak.

5. Hosť svoj pobyt odhlási najneskôr do 11.00 hod. Do tohto času izbu uvoľní, pokiaľ nebolo individuálne vopred dohodnuté inak. Pokiaľ hosť neuvoľní izbu do 11. hodiny, môže mu Hotel účtovať pobyt za celý nasledujúci deň, ak nebolo vopred dohodnuté inak. Izba sa považuje za uvoľnenú potom, čo hosť vynesie z izby všetky svoje veci, odovzdá kľúče, resp. hotelovú kartičku na recepcii Hotela a poverenému zamestnancovi Hotela oznámi odhlásenie sa z ubytovania. Hotel si vyhradzuje právo skontrolovať inventár izby (nábytok, spotrebiče, zabudnuté veci) a úhrady hosťa a spotreby hosťa, a to do 1 hodiny od uvoľnenia izby hosťom.

6. V prípade, že hosť požiada o predlženie ubytovania, v takomto prípade hosť nemá nárok na ubytovanie v izbe, v ktorej bol pôvodne ubytovaný a ani na ubytovanie v inej izbe Hotela pokiaľ to z kapacitných alebo prevádzkových dôvodov Hotela nie je možné.

7. Hotel si vyhradzuje právo vo výnimočných prípadoch ponúknuť hosťovi iné ubytovanie, než bolo pôvodne dohodnuté, pokiaľ sa podstatne nelíši od potvrdenej objednávky.

8. Hotel poskytuje svojim hosťom služby v rozsahu v akom boli vzájomne dohodnuté a v rozsahu v akom to určuje príslušný platný právny predpis. Hosť je povinný uhradiť platbu za ubytovanie a poskytnuté služby v súlade s platným cenníkom Hotela najneskôr v deň skončenia pobytu. Týmto nie sú dotknuté platobné podmienky na základe zmlúv o ubytovaní. Cenník služieb za prechodné ubytovanie a ďalšie služby je k nahliadnutiu na recepcii Hotela.

9. Hosť je povinný prispôsobiť pobyt v Hoteli a vo všetkých jeho zariadeniach a prevádzkach s prihliadnutím na svoj zdravotný stav a svoje fyzické a psychické schopnosti.

**II. Platba za poskytnuté ubytovanie a storno poplatky**

1. Za ubytovanie a poskytnuté služby je hosť povinný uhradiť cenu v súlade s platným cenníkom Hotela, najneskôr však v deň ukončenia pobytu na základe predloženia účtu, resp. faktúry spolu s vyúčtovaním poskytnutých záloh zo strany hosťa. Pri pobyte dlhšom ako sedem dní je hosť povinný uhradiť celý pobyt najneskôr v siedmy deň pobytu, pokiaľ sa Hotel s klientom nedohodli inak. Účet, resp. faktúra za pobyt je splatná pri jej predložení hosťovi.

2. Cenník služieb za prechodné ubytovanie a ďalšie služby je k nahliadnutiu na recepcii Hotela.

3. Hotel si vyhradzuje právo požadovať od hosťa pri rezervácii zálohovú platbu vo výške 50 % až 100 % z ceny ubytovania. Rezervácia sa stáva záväznou pre Hotel až po obdržaní úhrady zálohovej platby na účet Hotela. Zálohová platba je nevratná.

4. V prípade skrátenia pobytu hosťom má Hotel právo hosťovi vyúčtovať plnú výšku dohodnutej ceny za celú dĺžku pobytu.

5. Hotel je oprávnený účtovať nasledovné storno poplatky v prípade, že hosť zruší svoju rezerváciu pobytu písomne, elektronicky, telefonicky alebo faxom v nasledovných lehotách:

- viac ako 28 dní pred nástupom na pobyt bez poplatku;

- 28 až 15 dní pred nástupom na pobyt 30 % z ceny ubytovania;

- 14 až 2 dni pred nástupom na pobyt 50 % z ceny ubytovania;

- menej ako 2 dni pred nástupom na pobyt 100 % z ceny ubytovania.

6. V prípade omeškania hosťa s úhradou ceny za ubytovanie alebo jej časti, uhradí hosť úrok z omeškania vo výške 0,05% z dlžnej sumy za každý deň omeškania.

**III. Zodpovednosť Hotela a hosťa**

1. Hotel nezodpovedá za škodu spôsobenú na veciach vnesených a odložených hosťom do Hotela.

2. Za klenoty, peniaze a iné cennosti Hotel nezodpovedá.

3. Hotel poskytuje klientom bezpečnostné trezory na izbách, do ktorých odporúča uložiť cennosti. Za predmety uložené v izbovom bezpečnostnom trezore Hotel nezodpovedá. Použitie trezoru v izbe nie je možné považovať za prevzatie vecí ubytovateľom do úschovy.

4. Hotel hosťa upovedomí o hodnote inventáru izby/apartmánu. Za škody spôsobené na zariadení, resp. inventári Hotela zodpovedá hosť podľa príslušných platných právnych predpisov. V prípade poškodenia alebo zničenia majetku Hotela je Hotel oprávnený na náhradu škody v nadobúdacej hodnote zničeného, resp. poškodeného inventáru. Hodnota inventáru izby je stanovená v písomnom zozname nachádzajúcom sa na recepcii Hotela. Je v záujme hosťa informovať sa o jeho obsahu v prípade znehodnotenia alebo poškodenia zariadenia v izbe. Hosť ako zodpovedný zástupca zodpovedá za škody spôsobené neplnoletými osobami, za ktoré je zodpovedný, ako aj za škody spôsobené osobami alebo zvieratami, ktoré sa nachádzajú v priestoroch Hotela a pobyt im tam umožnil hosť.

5. V prípade spôsobenej škody hosťom na majetku Hotela, je hosť povinný uhradiť náhradu spôsobenej škody najneskôr v deň skončenia pobytu hosťa alebo na základe faktúry vystavenej do 14 dní odo dňa skončenia ubytovania hosťa, splatnej v lehote 10 dní odo dňa jej doručenia hosťovi, za predpokladu, že Hotel rozhodne o takomto spôsobe úhrady náhrady škody.

6. V prípade, že hosť odmietne uhradiť cenu za poškodené resp. zničené zariadenie Hotela v súlade s podmienkami bodu 5 tohto článku, je Hotel oprávnený účtovať hosťovi zmluvnú pokutu vo výške 0,05 % denne z dlžnej sumy za každý deň omeškania, spolu s úrokom z omeškania vo výške stanovenej všeobecne záväzným právnym predpisom.

7. Hotel zodpovedá za lyže a lyžiarky odložené v elektronicky uzamykateľných skrinkách určených na odkladanie lyží a lyžiarok v miestnosti označenej lyžiareň avšak len do výšky 331,94 Eur vrátane DPH/spolu. Lyže a lyžiarky sa môžu uskladňovať výlučne v týchto skrinkách. Pokiaľ hosť ponechá lyže alebo lyžiarky v aute prípadne na iných na to neurčených miestach, Hotel za prípadné odcudzenie alebo poškodenie nezodpovedá.

8. Hotel nezodpovedá za odcudzenie, prípadne za spôsobenú škodu na motorových vozidlách ponechaných na parkovisku pri Hoteli. Hotel odporúča hosťom, aby sa presvedčili o riadnom uzamknutí a zabezpečení auta. Hotel tiež odporúča nenechávať v aute voľne položené osobné veci.

9. Hosť je povinný počínať si tak, aby predchádzal škodám na zdraví, na majetku, na prírode a životnom prostredí. Hotel odporúča, aby hosť aj počas pobytu v izbe mal uzamknuté vchodové dvere. Predtým, ako otvorí dvere cudzím osobám, skontroluje dôvod ich požiadavky vstupu do izby a v prípade pochybnosti o dôvodnosti takejto požiadavky bezodkladne kontaktuje recepciu Hotela. Pred odchodom z izby hosť riadne skontroluje uzatvorenie okien a dverí.

10. Hotel nezodpovedá za akékoľvek škody, ktoré boli spôsobené hosťovi mimo areálu Hotela.

**IV. Stravovanie a predaj alkoholických nápojov**

1. Hosťom nie je dovolené v priestoroch Hotela konzumovať alkoholické nápoje, ktoré neboli zakúpené v Hoteli. V priestoroch Hotela je povolená konzumácia alkoholu osobám starším ako 18 rokov, a to výhradne v rámci nápojového lístka a vínnej karty Hotela.

2. Hosť nie je oprávnený vnášať do izieb alkoholické nápoje alebo akékoľvek potraviny zakúpené inde ako v priestoroch Hotela.

3. Hosť je povinný oboznámiť personál Hotela s akýmikoľvek závažnými zdravotnými obmedzeniami príp. stravovacími obmedzeniami a tieto obmedzenia nahlási na recepcii Hotela alebo Prevádzkarovi hotela.

4. Personál Hotela je oprávnený odoprieť predať alebo podať alkoholický nápoj osobám mladším ako 18 rokov a osobám zjavne ovplyvneným alkoholom.

5. Hotel poskytuje raňajky, obedy a večere v dvoch reštauráciách Hotela v časovom rozmedzí určenom prevádzkovým poriadkom Hotela. Mimo vyhradeného času obedov a večerí môže hosť požiadať personál o občerstvenie, ktoré sa mu pripraví podľa možností kuchyne za úhradu.

6. Hosť je oprávnený konzumovať jedlo výlučne v reštaurácií, prípadne v lobby bare a relax bare. Je zakázané vynášať jedlá z reštaurácie po raňajkách z bufetového stola! Pokiaľ má hosť záujem o konzumáciu jedla na izbe, službu Room service si môže objednať na recepcii Hotela a táto mu bude spoplatnená v súlade s aktuálnym cenníkom Hotela.

7. Hosťom sa odporúča nosiť vhodné spoločenské oblečenie do reštaurácie – hlavne na večeru!

**V. Všeobecne platné ustanovenia**

1. Pre prijímanie návštev ubytovaných hosťov je vyhradený lobby bar Hotela, prípadne iné spoločenské priestory Hotela. V izbe, kde je hosť ubytovaný smie prijímať návštevy len so súhlasom zodpovedného zamestnanca Hotela alebo vedenia Hotela v čase od 08.00 h do 22.00 h. Zamestnanec Hotela nie je oprávnený podávať akékoľvek informácie o ubytovaných hosťoch tretím osobám (s výnimkou príslušníkov polície po ich legitimovaní sa a preukázaní opodstatnenosti požadovať tieto údaje) ani povoliť návštevu tretej osoby hosťa bez jeho súhlasu.

2. V izbe a spoločenských priestoroch Hotela nesmie hosť bez súhlasu zodpovedného pracovníka alebo vedenia Hotela premiestňovať interiérové zariadenie, prevádzať akékoľvek zmeny a úpravy na zariadení Hotela, vykonávať zásahy do elektrickej siete alebo inej inštalácie.

3. V Hoteli a zvlášť v izbe nie je hosťom dovolené používať vlastné elektrické spotrebiče. Toto nariadenie sa netýka elektrických spotrebičov, slúžiacich na osobnú hygienu hosťa klienta (holiaci strojček, masážny strojček, sušič vlasov a pod.).

4. Hosťom nie je dovolené vnášať do izieb veci pre úschovu, ktorým Hotel vyčlenil iné miesto, napr. športové potreby. Na úschovu takýchto vecí sa hosť informuje na recepcii Hotela.

5. Fajčenie je povolené len vo vyhradených priestoroch Hotela. V izbách a aj na balkónoch platí prísny zákaz fajčenia. V hoteli je prísne zakázané používať akékoľvek omamné a psychotropné látky.

6. Hosťom je prísne zakázané využívať priestory wellness centra (bazény, sauny) pod vplyvom alkoholu a psychotropných látok. Hosť, ktorý trpí srdcovo-cievnymi ochoreniami, resp. má akékoľvek zdravotné alebo iné ochorenie, v dôsledku ktorého pobyt v bazéne, resp. v saune môže zhoršiť jeho zdravie alebo ohroziť život, môže využívať zariadenie sáun, resp. bazénov wellness centra len na vlastné riziko a zodpovednosť.

7. Rodičia sú v plnom rozsahu zodpovední za správanie a bezpečnosť svojich detí nie len vo wellness centre Hotela, ale i v celom priestore Hotela, vrátane izby, na ktorej sú ubytovaní!

8. Psy a iné zvieratá sa môžu nachádzať v priestoroch Hotela len so súhlasom zodpovedného zamestnanca Hotela alebo na základe predchádzajúcej dohody hosťa s Hotelom za predpokladu, že hosť preukáže ich zdravotnú spôsobilosť. V prípade, že hosť nenahlási na recepcii Hotela pobyt psov a/alebo iných zvierat uhradí pokutu vo výške 200,- €/za každé jednotlivé zviera/noc. Cena za ubytovanie zvieraťa sa účtuje podľa platného cenníka Hotela. Na ubytovanie psov a iných zvierat sa vzťahujú nasledovné opatrenia:

- psom a iným zvieratám je zakázaný vstup a pobyt v tých priestoroch, kde sú skladované a pripravované potraviny, alebo sa podávajú jedlá a nápoje;

- psom a iným zvieratám je zakázaný vstup do priestorov wellness centra Hotela;

- vo všetkých verejných priestoroch Hotela musí byť každý pes na vôdzke a musí mať náhubok;

- psy a iné zvieratá sa nesmú nechať odpočívať – ležať na lôžku alebo inom zariadení, ktoré slúži na odpočinok hostí;

- na kŕmenie zvierat nesmie byť použitý inventár, ktorý slúži na prípravu alebo podávanie pokrmov hosťom;

- v prípade akéhokoľvek poškodenia zariadenia oHhhHotela zvieraťom je hosť povinný zaplatiť škodu v plnej výške. Za zviera zodpovedá v plnom rozsahu majiteľ zvieraťa a hosť, ktorý pobyt v izbe a/alebo Hoteli zvieraťu umožnil.

9. Pred odchodom je hosť povinný v izbe uzavrieť vodovodné kohútiky, zhasnúť v izbe a príslušenstve svetlo, v izbe s terasou zatvoriť okno, uzamknúť dvere a hotelovú kartu odovzdať na recepcii Hotela. Za stratu karty účtuje Hotel sumu 4,- € za kus.

10. Vzniknuté odpadky sú hosťovi povinní dávať výlučne do určených nádob na vyhradených miestach.

11. Hotel odporúča z bezpečnostných dôvodov neponechávať deti do 12 rokov bez dozoru dospelých ani v izbe, ani v ostatných spoločenských priestoroch Hotela.

12. V čase od 22.00 do 06.00 h je hosť povinný dodržiavať nočný kľud a nerušiť svojim správaním ostatných hostí Hotela. So súhlasom prevádzkovateľa (Prevádzkar hotela, resp. jeho zástupcu) sa môžu organizovať v priestoroch Hotela spoločenské akcie i po 22.00 h, a to v priestoroch na to určených.

13. V prípade rušenia nočného kľudu na izbe po 22.00 h a/alebo v prípade nevhodného správania sa hosťa/výtržnosti a pod.../, v priestoroch wellness centra, a napriek upozorneniu hosťa na nevhodné správanie, nedôjde zo strany hosťa k náprave a rešpektovaniu nočného kľudu, má zodpovedný - službukonajúci pracovník Hotela právo privolať zásahovú bezpečnostnú jednotku spoločnosti JAGER s.r.o. (ďalej len „**Zásahová jednotka**“), v záujme zabezpečenia ochrany a bezpečnosti ostatných ubytovaných hostí a ochrany majetku Hotela. Cena za 1 hodinu Zásahovej jednotky predstavuje sumu 50,- € vrátane DPH/hod. O dôvode výjazdu a činnosti Zásahovej jednotky bude spísaná zápisnica.

14. Hosť sa zaväzuje uhradiť cenu za výjazd a dobu činnosti Zásahovej jednotky podľa bodu 13 tohto článku najneskôr v deň ukončenia svojho pobytu v Hoteli na základe vyúčtovania Hotela. V prípade omeškania hosťa s úhradou ceny za výjazd a dobu činnosti Zásahovej jednotky podľa bodu 13 a 14 tohto článku, ako aj v prípade odmietnutia úhrady tejto ceny, zaväzuje sa hosť uhradiť zmluvnú pokutu vo výške 0,05% z dlžnej sumy za každý deň omeškania.

15. Hosť v priestoroch Hotela nesmie nosiť zbraň a strelivo, alebo ich inak prechovávať v stave umožňujúcom ich okamžité použitie.

16. V prípade veľkého záujmu hostí Hotela o využívanie doplnkových služieb ako napr. biliard, bowling, wellness alebo sauna, si Hotel vyhradzuje právo obmedziť vstup, resp. využívanie služieb hosťom na 1 hodinu doplnkovej služby.

17. Sťažnosti hostí a prípadné návrhy na zlepšenie činnosti Hotela prijíma vedenie Hotela. Kniha prianí a sťažností je k dispozícii na recepcii Hotela.

18. Všetky pokuty, zmluvné pokuty a/alebo úroky z omeškania podľa tohto Ubytovacieho poriadku uplatnené Hotelom voči hosťovi, je hosť povinný uhradiť najneskôr v deň skončenia pobytu hosťa alebo na základe faktúry vystavenej do 14 dní odo dňa skončenia ubytovania hosťa, splatnej v lehote 10 dní odo dňa jej doručenia hosťovi, za predpokladu, že Hotel rozhodne o takomto spôsobe úhrady pokút, zmluvných pokút a/alebo úrokov z omeškania.

19. Zmluvné strany sa dohodli, že všetky spory, ktoré vzniknú z právnych vzťahov vzniknutých na základe tejto zmluvy alebo súvisiacich s touto zmluvou, vrátane sporov o platnosť, výklad a zánik tejto zmluvy, a vrátane sporov medzi zmluvnými stranami o určení, či tu právo alebo právny vzťah je alebo nie je, predložia na rozhodnutie príslušnému súdu v Slovenskej republike.

20. Hosť je povinný dodržiavať ustanovenia tohto Ubytovacieho poriadku. V prípade, že hosť nebude dodržiavať Ubytovací poriadok, má vedenie Hotela právo odstúpiť od poskytovania ubytovacích služieb a odstúpiť od ubytovacej zmluvy pred uplynutím dohodnutého času. Hotel má v takom prípade právo na plnú úhradu ceny ubytovania. Hosť musí následne bezodkladne opustiť izbu a Hotel. Hosť je povinný oboznámiť sa s prevádzkovým i a bezpečnostnými pravidlami Hotela a všetkými jeho zariadeniami vrátane, nie však výlučne wellness centra, bazéna a sáun a dôsledne ich dodržiavať.

21. Hosť svojim podpisom odsúhlasuje, že sa oboznámil so všetkými prevádzkovými poriadkami ubytovacej, stravovacej a wellness časti Hotela.

22. Hotel si vyhradzuje právo na úpravu prevádzkových časov jednotlivých stredísk v závislosti od sezóny.

23. Hosť svojím podpisom potvrdzuje, že v zmysle § 19 a § 20 zákona č. 18/2018 Z.z. o ochrane osobných údajov a o zmene a doplnení niektorých zákonov v znení neskorších predpisov a čl. 13 a 14 Nariadenia Európskeho parlamentu a rady (EU) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov bol informovaný o svojich právach, informáciách týkajúcich sa získavania, spracovania a ochrany osobných údajov a o prístupe k osobným údajom a v prípade označenia príslušného poľa v Prílohe č. 1 udeľuje súhlas so spracúvaním svojich osobných údajov v rozsahu podľaPoučenia o spracúvaní osobných údajov a súhlasu so spracúvaním osobných údajov, ktoré tvorí neoddeliteľnú súčasť tohto Ubytovacieho poriadku ako jeho príloha č. 1.

Ubytovací poriadok je platný od ..............

V Demänovskej doline dňa ...............................

Číslo izby ...............................................................

Meno hosťa ...........................................................

Podpis hosťa ..........................................................

**Tomáš Kubica**

**Riaditeľ hotela**